b'\n_START_ARTICLE_\nPlaninska ko\xc4\x8da pri Sveti Ani na Mali gori\n_START_PARAGRAPH_\nPlaninska ko\xc4\x8da pri Sv. Ani na Mali gori stoji na nadmorski vi\xc5\xa1ini 910 metrov ob robu gozda na zahodni strani vrha s cerkvijo sv. Ane (920 m). To je obmo\xc4\x8dje Male gore, gorskega grebena med Dobrepoljsko in Stru\xc5\xa1ko dolino na severni ter Ribni\xc5\xa1ko dolino in Ko\xc4\x8devskim poljem na ju\xc5\xbeni strani grebena. \xc4\x8clani PD Ribnica so zgradili ko\xc4\x8do v neposredni bli\xc5\xbeini cerkve sv. Ane, kjer je bila nekdaj kme\xc4\x8dka hi\xc5\xa1a, od katere so ostale le ru\xc5\xa1evine.\n_START_SECTION_\nDostopi\n_START_PARAGRAPH_\nZ avtom je mogo\xc4\x8de priti po 4 kilometrski lokalni cesti iz Ribnice mimo podjetij Inles in Riko do kmetije Seljan; od tod do ko\xc4\x8de je 25 minut hoje. Iz Ribnice je mogo\xc4\x8de priti tudi pe\xc5\xa1 mimo podjetij Inles in Riko, Jamarskega doma pri Francetovi jami in kmetije Seljan; ta pot zahteva 90 minut. Pot iz Ortneka po Ribni\xc5\xa1ki planinski poti \xc4\x8dez Grmado je dolga 5 ur.'